PATVIRTINTA

VšĮ Mažeikių ligoninės direktoriaus

2020 m. birželio 15 d. įsakymu Nr.V1-109

**VŠĮ MAŽEIKIŲ LIGONINĖS PRIĖMIMO – SKUBIOSIOS PAGALBOS IR KONSULTACIJŲ SKYRIUJE TEIKIAMŲ BŪTINOSIOS MEDICINOS PAGALBOS IR HOSPITALIZACIJOS PASLAUGŲ TEIKIMO TVARKOS APRAŠAS**

1. VšĮ Mažeikių ligoninės priėmimo – skubiosios pagalbos ir konsultacijų skyriuje teikiamų būtinosios medicinos pagalbos ir hospitalizacijos paslaugų teikimo tvarkos aprašas nustato būtinosios medicinos pagalbos, kitų skubiai reikalingų asmens sveikatos priežiūros paslaugų ir hospitalizacijos paslaugų teikimo šiame skyriuje bendrąsias sąlygas ir tvarką.
2. Aprašas parengtas vadovaujantis Specialiųjų reikalavimų asmens sveikatos priežiūros įstaigos skubiosios medicinos pagalbos skyriui ir skubiosios medicinos pagalbos kabinetui aprašu, patvirtintu LR SAM 2010-12-16 įsakymu Nr. V-1073 (2019-08-23 įsakymo Nr. V-1018 aktuali redakcija) (toliau – SAM patvirtintas Specialiųjų reikalavimų skubiosios medicinos pagalbos skyriui aprašas), Būtinosios medicinos pagalbos teikimo tvarkos ir masto aprašu, patvirtintu LR SAM 2004-04-08 įsakymu Nr. V-208 (2018-05-23 įsakymo Nr. V-598 aktuali redakcija) (toliau – SAM patvirtintas Būtinosios medicinos pagalbos teikimo tvarkos aprašas).
3. Sąvokos:
   1. Priėmimo – skubiosios pagalbos postas (toliau – postas)– gydytojo ir slaugytojo darbo vieta būtinajai medicinos pagalbai teikti bei planinei hospitalizacijai pradėti.
   2. Priėmimo-skubiosios pagalbos skyrius (toliau – priėmimo skyrius) – VšĮ Mažeikių ligoninės Priėmimo – skubiosios pagalbos ir konsultacijų skyriaus padalinys, kuriame priimami pacientai, atvykę dėl būtinosios medicinos pagalbos, kitų skubiai reikalingų asmens sveikatos priežiūros paslaugų ir planinės hospitalizacijos.
4. VšĮ Mažeikių ligoninės priėmimo skyrius yra B tipo, kaip numatyta SAM patvirtintame Specialiųjų reikalavimų skubiosios medicinos pagalbos skyriui apraše.
5. Priėmimo skyriuje būtinoji medicinos pagalba pacientams teikiama visą parą, neatsižvelgiant į tai, ar jie apdrausti privalomuoju sveikatos draudimu.
6. Kreipiantis dėl skubiosios medicinos pagalbos gydytojo siuntimas nereikalingas.
7. Kiekvienam į priėmimo skyrių dėl skubiosios pagalbos atvykusiam pacientui atliekamas pirminis paciento būklės vertinimas ir nustatoma, ar yra skubiosios medicinos pagalbos teikimo indikacijų, nurodytų SAM patvirtintame Būtinosios medicinos pagalbos teikimo tvarkos apraše.
8. Skubioji medicinos pagalba, pagal SAM patvirtintą Būtinosios medicinos pagalbos teikimo tvarkos aprašą, skirstoma į keturias kategorijas. Jei į ligoninės priėmimo skyrių vienu metu atvyksta keli pacientai, kuriems reikalinga skubioji medicinos pagalba, ir pagalba visiems negali būti suteikta vienu metu, pirmiausia ji turi būti suteikta pacientams, kuriems reikalinga 1 kategorijos, po to – atitinkamai 2, 3 ir 4 kategorijos pagalba.
9. Pacientams, atvykusiems į priėmimo skyrių dėl skubiosios pagalbos, paslaugas pagal savo kompetenciją teikia šiame skyriuje dirbantis gydytojas ir slaugytojas:
   1. Pirminį paciento būklės vertinimą (paciento pirminę apžiūrą ir gyvybinių funkcijų rodiklių vertinimą), skubiosios medicinos pagalbos teikimo indikacijų nustatymą ir paciento būklės priskyrimą skubiosios medicinos pagalbos kategorijai, vadovaujantis SAM patvirtintu Būtinosios medicinos pagalbos teikimo tvarkos ir masto aprašu, atlieka priėmimo skyriaus slaugytojas.
   2. Po slaugytojo atlikto pirminio paciento būklės įvertinimo visus pacientus apžiūri ir galutinį būtinosios pagalbos mastą, vadovaujantis profesine kompetencija ir būtinosios pagalbos teikimą reglamentuojančiais teisės aktais, nustato priėmimo skyriuje dirbantis gydytojas.
10. Priėmimo skyriuje dirbančio gydytojo sprendimu per 1 valandą atvyksta reikalingų profesinių kvalifikacijų gydytojai, dirbantys VšĮ Mažeikių ligoninėje ir teikiantys ligoninės licencijoje nurodytas stacionarines asmens sveikatos priežiūros paslaugas.
11. Suteikus asmens sveikatos priežiūros paslaugas, priėmimo skyriuje dirbantis gydytojas nustato preliminarią diagnozę, jei įmanoma – ir galutinę, bei priima sprendimą dėl paciento tolimesnio stebėjimo, gydymo stacionare arba jį išleidžia gydytis ambulatoriškai.
12. Jei VšĮ Mažeikių ligoninė neteikia paslaugų, kurios būtinos pacientui, stabilizavus jo būklę, gydytojas organizuoja paciento gabenimą į kitą asmens sveikatos priežiūros įstaigą, kur šios paslaugos teikiamos, ir telefonu ar kitomis ryšio priemonėmis apie tai informuoja priimančios įstaigos skubiosios medicinos pagalbos skyrių. Už paciento būklės ir transportabilumo įvertinimą atsako sprendimą pervežti priėmęs gydytojas.
13. Vadovaudamasis LR SAM ir LR socialinės apsaugos ir darbo ministro 2005-06-30 įsakymu Nr. V-533/A1-189 „Dėl teisės aktų, susijusių su elektroniniais nedarbingumo pažymėjimais bei elektroniniais nėštumo ir gimdymo atostogų pažymėjimais, patvirtinimo“, priėmimo skyriuje dirbantis gydytojas gali išduoti nedarbingumo pažymėjimą.
14. Pacientams, atvykusiems į priėmimo skyrių dėl skubiosios medicinos pagalbos, suteiktos asmens sveikatos priežiūros paslaugas yra nemokamos, jei:
    1. suteiktos skubiosios pagalbos paslaugos priskiriamos būtinajai pagalbai - nustatytos ūmios klinikinės būklės arba skubiosios medicinos pagalbos teikimo indikacijos, pagal kurias paciento sveikatos būklė priskiriama vienai iš keturių skubiosios medicinos pagalbos kategorijų, arba
    2. skubiosios medicinos pagalbos teikimo indikacijų nenustatyta, bet paciento, apdrausto privalomuoju sveikatos draudimu, sveikatos būklė priskiriama prie klinikinių būklių, kurioms esant šeimos gydytojo komandos paslaugos turi būti suteiktos per 24 val. (pagal LR SAM 2005-12-05 įsakymą Nr. V-943 (2018-02-02 įsakymo Nr. V-124 aktuali redakcija)), ir pacientas yra prisirašęs prie gydymo įstaigos, su kuria ligoninė yra sudariusi sutartį dėl šeimos gydytojo komandos paslaugų teikimo tos gydymo įstaigos nedarbo metu.
15. Kitais nei 14 p. nurodytais atvejais (įskaitant atvejus, kai būtinoji medicinos pagalba suteikiama nenuolatiniam Lietuvos Respublikos gyventojui ar užsieniečiui, nepateikusiems Europos sveikatos draudimo kortelės, sertifikato) už į priėmimo skyrių atvykusiam pacientui suteiktas asmens sveikatos priežiūros paslaugas pacientas privalo sumokėti, neatsižvelgiant į tai, kad jis draustas privalomuoju sveikatos draudimu.
16. Pacientų planinė hospitalizacija vykdoma priėmimo skyriaus poste. Planine tvarka atvykę į priėmimo-skubiosios pagalbos skyrių pacientai hospitalizuojami ne vėliau kaip per 3 val.
17. Už darbo koordinavimą ir kontrolę priėmimo skyriuje atsakingi Priėmimo – skubiosios pagalbos ir konsultacijų skyriaus vedėjas ir vyriausiasis slaugos administratorius.
18. Priėmimo skyriuje teikiamų asmens sveikatos priežiūros paslaugų teikimo tvarką, asmens sveikatos priežiūros specialistų darbo funkcijas ir atsakomybę, atliekamų tyrimų sąrašą, dokumentavimą detaliai reglamentuoja VšĮ Mažeikių ligoninės būtinosios pagalbos, hospitalizacijos paslaugų teikimo priėmimo - skubiosios pagalbos ir konsultacijų skyriuje kokybės sistemos procedūra, kiti aktualūs teisės aktai.

\_\_\_\_\_\_\_\_\_\_\_\_\_\_